Il-Kumitat tar-Rappreżentanti Permanenti (Coreper) illum qabel rigward il-pożizzjoni tal-Kunsill dwar proposta biex jiġu ffaċilitati t-trażmissjonijiet u t-trażmissjonijiet mill-ġdid b'mod diġitali ta' programmi tat-televiżjoni u tar-radju fis-suq intern. Din il-pożizzjoni sservi bħala mandat għall-Kunsill biex jidħol f'negozjati mal-Parlament Ewropew. Il-proposta għandha l-għan li tipprovdi t-tixrid usa' ta' programmi tat-televiżjoni u tar-radju li joriġinaw fi stati membri oħra tal-UE għall-benefiċċju tal-utenti billi tiffaċilita l-liċenzjar ta' materjal protett mid-drittijiet tal-awtur li jkun fihom ix-xandiriet ta' programmi bħal dawn. Hija testendi l-prinċipji tal-liġi eżistenti tal-UE għal modi ġodda ta' trażmissjoni u ta' trażmissjoni mill-ġdid ta' programmi tat-televiżjoni u tar-radju, b'mod li jirrifletti aħjar ir-realtajiet diġitali. Hija tirrispondi għal waħda mill-objettivi ewlenin identifikati fl-istrateġija tas-suq uniku diġitali: li jiġi żgurat aċċess online usa' għal programmi tat-televiżjoni u tar-radju mill-utenti madwar l-UE bħala mezz importanti ta' promozzjoni tad-diversità kulturali u lingwistika u tal-aċċess għall-informazzjoni, inkluż għal persuni li jgħixu f'pajjiżi oħra tal-UE. Id-drittijiet tal-awtur jistgħu jkunu kumplessi u diffiċli biex jinftehmu, iżda l-għan tagħna b'dan ir-regolament huwa sempliċi: li ċ-ċittadini jingħataw aċċess aħjar għal programmi tar-radju u tat-televiżjoni minn pajjiżi oħra. Biex jintlaħaq dan, jenħtieġ li nagħmluha aktar faċli għax-xandara li jikklerjaw id-drittijiet neċessarji. Bid-deċiżjoni tal-lum, qed nagħmlu pass ieħor lejn l-ikkompletar tas-suq uniku diġitali li ser joħloq opportunitajiet akbar għall-konsumaturi u l-kumpaniji. Urmas Reinsalu, Ministru għall-Ġustizzja tal-Estonja Għażla usa' ta' programmi online tax-xandara tat-televiżjoni u tar-radju L-iżvilupp tat-teknoloġiji diġitali u l-internet biddlu d-distribuzzjoni tal-programmi tat-televiżjoni u tar-radju u l-aċċess għalihom. Kulma jmur l-utenti qed jistennew dejjem aktar li jkollhom aċċess għall-programmi tat-televiżjoni u tar-radju, permezz ta' mezzi tradizzjonali bħas-satellita jew il-kejbil, kif ukoll online. Hemm domanda dejjem tikber mill-utenti għal aċċess għal xandiriet ta' programmi tat-televiżjoni u tar-radju li ma joriġinawx biss f'pajjiżhom, iżda wkoll f'pajjiżi oħra tal-UE. Għaldaqstant, minbarra x-xandiriet tradizzjonali tagħhom tal-programmi tat-televiżjoni u tar-radju, kulma jmur l-organizzazzjonijiet tax-xandir qed joffru dejjem aktar servizzi online anċillari għax-xandir tagħhom, bħal servizzi tax-xandir simultanju u servizzi tar-ripetizzjoni. Hemm għadd ta' ostakli li jfixklu l-forniment ta' servizzi anċillari online bħal dawn mix-xandara, u l-forniment ta' servizzi tat-trażmissjoni mill-ġdid, u b'hekk iċ-ċirkolazzjoni libera tal-programmi tat-televiżjoni u tar-radju fi ħdan l-Unjoni hija limitata. L-organizzazzjonijiet tax-xandir jittrażmettu kuljum ħafna sigħat ta' aħbarijiet, programmi kulturali, divertenti jew politiċi, jew dokumentarji, Dawn il-programmi jkun fihom varjetà ta' kontenut bħal xogħol awdjoviżiv, mużikali, letterarju jew grafiku li huma protetti mid-drittijiet tal-awtur u/jew minn drittijiet relatati skont il-liġi tal-Unjoni. Dan joħloq proċess kumpless biex tinkiseb l-awtorizzazzjoni tad-drittijiet mingħand għadd kbir ta' detenturi tad-drittijiet għal kategoriji differenti ta' xogħlijiet u ta' materjal protett ieħor. Ħafna drabi l-awtorizzazzjoni tad-drittijiet tkun meħtieġa fi żmien qasir, b'mod partikolari meta jkunu qed jitħejjew l-aħbarijiet jew programmi tal-ġrajjiet kurrenti. Sabiex is-servizzi anċillari online tagħhom jagħmluhom disponibbli lil hinn mill-fruntieri, l-organizzazzjonijiet tax-xandir ikollhom bżonn jawtorizzaw id-drittijiet għal xogħlijiet u materjal protett ieħor għal kull territorju rilevanti u dan iżid il-kumplessità tal-awtorizzazzjoni tad-drittijiet. Tiffaċilita l-awtorizzazzjoni tad-drittijiet biex tiżdied l-offerta Il-proposta tiffaċilita l-awtorizzazzjoni tad-drittijiet lix-xandara għat-trażmissjoni tal-programmi tagħhom minn naħa għal oħra tal-fruntieri permezz tal-prinċipju tal-pajjiż tal-oriġini li permezz tiegħu l-organizzazzjonijiet tax-xandir iridu jawtorizzaw id-drittijiet rilevanti biss fl-Istat Membru fejn huma stabbiliti. Il-mandat tal-Kunsill inaqqas il-kamp ta' applikazzjoni tal-prinċipju tal-"pajjiż ta' oriġini" meta mqabbel mal-proposta tal-Kummissjoni. Il-pożizzjoni tal-Kunsill teskludi l-avvenimenti sportivi kollha, kemm għal programmi tar-radju kif ukoll tat-televiżjoni. Fir-rigward ta' programmi televiżivi, teskludi kull xogħol u materja oħra koprodotti mill-organizzazzjoni tax-xandir ma' partijiet terzi kif ukoll kull kontenut liċenzjat lil organizzazzjonijiet tax-xandir minn partijiet terzi. Dan ifisser li l-applikazzjoni tal-prinċipju tal-pajjiż ta' oriġini għal programmi televiżivi hija limitata għal xogħlijiet li huma ffinanzjati u kkontrollati mill-organizzazzjoni tax-xandir. In-negozjati bejn il-Kunsill u l-Parlament fl-2018 In-negozjati interistituzzjonali ser jibdew kmieni fl-2018. Il-Kumitat għall-Affarijiet Legali tal-Parlament Ewropew adotta l-pożizzjoni tiegħu fil-21 ta' Novembru 2017, li ġiet ikkonfermata permezz ta' vot fis-sessjoni plenarja tat-12 ta' Diċembru 2017. Il-Kunsill Ewropew appella sabiex l-istrateġija tas-suq uniku diġitali titlesta sal-2018. F'dan il-kuntest, iddikjara li n-negozjati dwar il-modernizzazzjoni tar-regoli dwar id-drittijiet tal-awtur għandhom jingħataw prijorità.